BULL – BYUTVIKLINGENS LANGE LINJER - OSLO

**STYRETS ÅRSBERETNING**

for perioden 1. januar – 31. desember 2016

**Hva har vi oppnådd i 2016?**

Styret anser at 2016 har vært et godt og aktivt år der det også er lagt grunnlag for tre valgmøter i august 2017. Osloseminar ble gjennomført i mai. Det er gitt innspill til byrådet i Oslo om byutvikling i Hovinbyen. Videre drifter vi egen nettside, har avholdt 6 medlemsmøter, 8 styremøter og mottatt tilskudd på kr 90.000 fra Kommunal- og moderniseringsdepartementet. Vi har fått 5 nye medlemmer. Mer om dette i det følgende.

**«Osloseminaret» 2016**

Seminaret ble holdt over to dager, mandag 25. og tirsdag 26. april 2016, under overskriften *«Byutviklingens Lange Linjer i Osloregionen - Hvordan sikre en miljøvennlig byutvikling med gode urbane kvaliteter?»*

***Dag 1: Hovedtrekk i by utviklingen*.**

Seminaret ble gjennomført med 37 deltakere og ble holdt i møtelokalene til Hav eiendom i Bjørvika. Befaring i buss i Ensjøbyen med Magnus Boysen som guide og vandring i Fornebuområdet med Hans Kristian Lingsom som guide avsluttet dagens faglige aktivitet. Dagen ble rundet av med middag på Sjøflyhavna kro.

***Dag 2: Boligpolitikk og boligkvalitet*.**

Seminaret ble holdt i «Kjelleren» i Litteraturhuset og hadde 45 deltakere.

Begge dagene ble gjennomført med innlegg fra eksterne og fra BULL-interne krefter. Seminardeltakerne omfattet representanter fra Kommunal- og moderniseringsdepartementet, Plan- og bygningsetaten i Oslo, NIBR, NMBU, konsulentfirma m.fl. i tillegg til medlemmer fra BULL Oslo og Bull Stavanger. [Program for seminaret](http://bullby.net/lange-linjer-i-oslos-byutvikling-og-boligpolitikk/) ligger på www.bullby.

Som en avslutning på seminaret i Litteraturhuset fikk deltakerne anledning til å overvære deler av

50 -årsjubileet til tidsskriftet PLAN.

Styret anser seminarets gjennomføring som svært vellykket både faglig, praktisk og økonomisk.

**Innspill til Byrådet i Oslo**

I brev og notat datert 3.11.2016 ga BULL innspill til byrådet i Oslo i arbeidet med byutvikling i Hovinbyen. Brev og notat ble utviklet over tid i samspill mellom BULLs gruppe for offentlig og privat samarbeid (OPS-gruppa), plenum og styret. Byråden for byutvikling ønsker et møte om saken, som forhåpentligvis blir gjennomført i 2017.

**Nettsiden** [**www.bullby.net**](http://www.bullby.net)

Nettstedet er operativt samtidig som funksjonalitet utvikles videre med innsats av nettredaktør Gustav Nielsen. Styret har besluttet at det i hvert styremøte skal avklares nye meldinger og innspill til nettsiden. Styret har etterlyst flere bidrag - meldinger og artikler til nettsiden – fra medlemmene.

Diverse artikler i dagspresse og PLAN som er forfattet av BULL-medlemmer er gjengitt på vår nettside.

**Økonomi**

BULL har etter søknad på utlyste KMD midler mottatt et tilskudd på kr 90.000 til seminarvirksomhet og arbeidet med nettsiden i 2016 og 2017. Ved årets slutt har BULL en egenkapital på kr 119.661

Det vises til årsregnskapet.

**Medlemmer, inn- og utmeldinger**

BULL har pr dato 24 medlemmer. Dette er fem flere enn ved forrige årsskifte. Ett medlem meldte seg ut våren 2016. Oppdatert medlemsliste ligger på www.bullby.

**Medlemsmøter**

Det er i løpet av året gjennomført 6 medlemsmøter. Med unntak av BULL 33, som ble holdt på Furuset nye bibliotek 26. mai, er alle møtene holdt på Lindeberg i Groruddalssatsingens lokale.

Årsmøtet 2016 ble avholdt sammen med årets første møte BULL 31 den 20. januar. I snitt har møtene hatt om lag 12 deltakere. Økt medlemstall har ikke automatisk økt antall deltakere i medlemsmøtene. Flere av møtene er gjennomført med vekt på utvalgte faglige hovedtema:

*BULL 31, 20.3. BULLs arbeidsform, opplegg for Osloseminar 2016, evt. innspill til Oslopakke 3*

*BULL 32, 16.3. Samferdselspolitikk i Osloregionen*

*BULL 33, 26.5. Opplegg og innretning på notat til byrådet om byutvikling*

*BULL 34, 20.9. Områdeløftsatsingen i Groruddalen og i Bydel Alna v/Halvor Voldstad samt drøfting under Åpen post hvordan BULL kan bli mer offensiv forut for Stortingsvalget i 2017*

*BULL 35, 18.10. Fagnotater og forberedelser til tre politiske debattmøter i august 2017*

*BULL 36, 13.12. Ditto*

Styret har ved en blomstergave takket driverne av Lindeberglokalet for bruk av lokalet.

**Styrets arbeid**

Det er gjennomført åtte styremøter. Møtene erholdt hos Inge Willumsen nær T-banestasjonen på Majorstua. Møtene er gjennomført med utgangspunkt i en fra leder på forhånd utsendt detaljert dagsorden. De fleste møtene er holdt med et fulltallig styre. Forberedelser til kommende medlemsmøter og oppfølging av disse har vært faste poster i møtene.

**Styrets sammensetning**

Styret – som selv er valgkomite - ble valgt på årsmøtet 20.1.2016.

Det konstituerte seg selv:

*Kjell Spigseth, leder*

*Gustav Nielsen, medlem og nettredaktør*

*Jon Guttu, medlem og førstesekretær*

*Inge Willumsen, medlem og kasserer*

*Hans Kristian Lingsom, varamedlem 1 (har deltatt i de fleste styremøtene)*

Peter Butenschøn valgt til revisor.

Valg av varamedlem 2, en ordning som ble vedtatt i årsmøtet 2016, er utsatt og ble ikke iverksatt i løpet av 2016.

**BULL Stavanger**

Gruppen i Stavanger holder oss oppdatert med artikler og møter som der rettes mot lokal og regional planlegging. Sentrumsutvikling, sykehusplassering og utfordringer for kollektivtrafikken på Nord-Jæren er vist spesiell oppmerksomhet, med bl.a. henvendelse til fylkesmannen i Rogaland. Denne henvendelsen medførte en invitasjon til flere av BULLs medlemmer til et fagseminar.

Gruppen utarbeidet en omfattende høringsuttalelse til Kommunedelplan for Stavanger sentrum.

**Forberedelser for tiltak i 2017**

***Ikke tilstrekkelig lokal oppslutning om byseminar i Bergen***

Ideen om å gjennomføre et byseminar i Bergen 2017 har strandet. Bente Florelius har med sin lokalkunnskap og kontakt med aktuelle lokale personer og miljøer ikke fått tilstrekkelig faglig og praktisk oppslutning om denne ideen. Rekken av seminarer med Drammen (2013), Stavanger (2014), Trondheim (2015) og Oslo (2016) blir dermed brutt.

***Tre valgmøter i august 2017***

Forarbeid til tre valgmøter i siste halvdel av august 2017 er igangsatt. Det er etablert en arbeidsgruppe for hvert av de tre møtene:

*1. Levende bysentra m /Susan Brockett og Peter Butenschøn som koordinatorer*

*2. Boligpolitikk m/ Magnus Boysen, Lene Schmidt og Johan-Ditlef Martens som koordinatorer*

*3. Areal og transport m/Arvid Strand og Hans Kristian Lingsom som koordinatorer*

Det tas sikte på å oversende invitasjoner og korte utfordringsnotater innen de tre fagområdene til partiene i februar 2017. Møtene rettes mot de nasjonale politiske partienes programmer og hvordan de svarer på de utfordringer de aktuelle faggruppene. Møtene skal holdes i Eldorado bokhandel som gratis tilbyr møtelokale med plass til 85 personer. De tre gruppene gjenspeiler en arbeidsform som gir større rom for inngående faglige drøftinger enn i de enkelte medlemsmøtene i BULL.

Oslo, 16. februar 2017

Kjell Spigseth Gustav Nielsen Jon Guttu

Hans Kristian Lingsom Inge Willumsen